张栻
送邵怀英赴召
自君之西来，吾徒获三益。
匪惟欣晤言，望见意已适。
俯仰岁再更，交情共金石。
翩然别我去，宁复得此客。
诸公有推毂，诏下亟传驿。
嘉言久填胸，往觐天咫尺。
岂其湘水边，而可滞六翮。
虽深惜别思，敢后天下责。
嗟哉善利途，鸡鸣分舜蹠。
浮云起毫厘，乃有泰山隔。
持身与谋国，兹义贯於一。
君侯天资高，遇事无逼迫。
所立凛不回，举手谢物役。
保此方寸印，勿受一尘隙。
廓然丽昭回，万象归指画。
富贵岂君心，事业追往昔。
赠言不能工，庶以永无斁。